Aalborgensere i kamp mod regnen. Det kraftige regnvejr i Aalborg mandag formiddag har fået kloakkerne til at svømme over.

Mange steder i Aalborg giver regnen store problemer, fordi vandafledningssystemet ikke kan følge med. Det giver oversvømmelser mange steder, blandt andet på Asylvej i Kærby i Aalborg, hvor brødrene Peter og Søren Møller Nielsen har masser af vand inde i huset. De er trukket i dykkerdragt og vil forsøge at få lukket for brønden i huset. Ifølge Bo Laden, afdelingsingeniør i Kloak A/S, er det især i Aalborgs vestlige del, at der er problemer. - Når der falder så meget regn så hurtigt, så kan systemerne ikke følge med. Vandet bliver ikke ledt væk hurtigt nok, siger han. Han fortæller, at alle hans medarbejdere arbejder så hurtigt, de kan. Han opfordrer folk til at sikre deres kældre, så der ikke løber vand ind den vej fra.